b'\n_START_ARTICLE_\nKuunari Rickhard\n_START_PARAGRAPH_\nKuunari Rickhard oli suomalainen kuunari, joka katosi syysmyrskyss\xc3\xa4 It\xc3\xa4merell\xc3\xa4 loka-marraskuussa 1921 ollessaan matkalla Lyypekist\xc3\xa4 M\xc3\xa4ntyluotoon. Laivan miehist\xc3\xb6\xc3\xb6n kuului yhdeks\xc3\xa4n henkil\xc3\xb6\xc3\xa4, ja lis\xc3\xa4ksi mukana oli yksi matkustaja. _NEWLINE_Rickhard l\xc3\xa4hti lokakuun puoliv\xc3\xa4liss\xc3\xa4 1921 suolalastissa Lyypekist\xc3\xa4 kohti M\xc3\xa4ntyluotoa. Laiva oli jo menomatkalla Lyypekkiin vuotanut pahasti, mutta vuoto oli saatu hallintaan pumpuilla.  Kun laivasta ei ollut kuulunut mit\xc3\xa4\xc3\xa4n yli kolme viikkoa sen l\xc3\xa4hd\xc3\xb6n j\xc3\xa4lkeen, aloitettiin etsinn\xc3\xa4t. _NEWLINE_Er\xc3\xa4\xc3\xa4n saksalaisen Raumalle saapuneen laivan kapteeni oli n\xc3\xa4hnyt Nurmesluodon edustalla, Relandersgrundin ja Bergsk\xc3\xa4rin majakan v\xc3\xa4lill\xc3\xa4 merenpinnasta kohonneen katkenneen laivanmaston. My\xc3\xb6hemmiss\xc3\xa4 tutkimuksissa p\xc3\xa4\xc3\xa4dyttiin siihen tulokseen, ett\xc3\xa4 t\xc3\xa4m\xc3\xa4 hylky ei ollut kuunari Rickhard vaan todenn\xc3\xa4k\xc3\xb6isesti samalla seudulla uponnut turkulainen kaljaasi Oskar, jonka miehist\xc3\xb6 oli p\xc3\xa4\xc3\xa4ssyt pelastautumaan Kaunissaareen. Kuunari Rickhardin kohtalo j\xc3\xa4i lopulta ep\xc3\xa4selv\xc3\xa4ksi._NEWLINE_Kuunari Rickhard oli rakennettu R\xc3\xb6nness\xc3\xa4 Bornholmissa vuonna 1886. Sen pituus oli 40 metri\xc3\xa4, leveys 8.34 metri\xc3\xa4 ja syv\xc3\xa4ys 3,38 metri\xc3\xa4 sek\xc3\xa4 vetoisuus 270 nettorekisteritonnia. Kuunari Rickhard rekister\xc3\xb6itiin Raumalle vuonna 1914, ja sen omisti kauppias J. W. Valtonen.'